Minnie se vriend ondersoek oor nalatigheid | Maroela Media
'n Saak van versuim om 'n vuurwapen veilig te berg word ondersoek teen die eienaar van die vuurwapen wat gevind is langs die liggaam van Mark Minnie, medeskrywer van die omstrede Die seuns van Bird Island en oudspeurder van die Port Elizabeth-polisie se dwelmeenheid.
Kol. Priscilla Naidu, woordvoerder van die polisie, het gesê die polisie het dié saak self aanhangig gemaak en dat dit apart van die geregtelike ondersoek wat oor sy dood gedoen word ondersoek word.
"Ons móét dit aanhangig maak in terme van die Vuurwapenbeheerwet aangesien Minnie die vuurwapen uit sy vriend se kluis verwyder het," het Naidu gesê.
In terme van die wet moet 'n vuurwapen wat geberg word nie gelaai wees nie, nie maklik toeganklik wees vir ongemagtigde gebruik nie en veilig geberg word in 'n stewige sluitbare nie-beweegbare struktuur op só 'n manier dat dit nie maklik verwyder kan word nie.
Naidu kon nie onmiddellik bevestig of die vriend 'n oudpolisiebeampte is nie.
Oor die geregtelike doodsondersoek wat na Minnie se dood gedoen word, het sy gesê die polisie is steeds besig met die ondersoek. Sy kon nie onmiddellik 'n aanduiding gee van hoe lank dit sal neem om die ondersoek af te handel nie en sê die ballistiese verslae is steeds uitstaande.
Maroela Media het vroeër berig daar is op 24 Augustus 'n gedenkdiens vir Minnie gehou. Sy kinders het gesê hulle glo hul pa het self die sneller getrek en sy eie lewe geneem.
Minnie is op 14 Augustus, enkele weke ná die bekendstelling van Die seuns van Bird Island, dood gevind op 'n vriend van hom se kleinhoewe buite Port Elizabeth met 'n skietwond aan sy kop en 'n vuurwapen langs hom. 'n Selfmoordbrief is ook op die toneel gevind.
Naidu het vroeër gesê die handgeskrewe selfmoordbrief is deur 'n handskrifkenner ontleed wat bevestig het dat Minnie dit geskryf het.
Minnie het ook 'n brief aan Chris Steyn, oud- ondersoekende joernalis en medeskrywer van die boek geskryf.
Minnie en Steyn beweer in Die seuns van Bird Island dat drie voormalige ministers van die Nasionale Party in die 80's by pedofilie betrokke was.
Uit sy, baie persoonlike, skywes kan enige persoon seker nou sien dat hy dit wel aan homself gedoen het. Verder, as hy wel 'n speurder was soos wat hy voorgegee het, dan sou hy geweet het dat hy sy vriend in groot moeilikheid gaan bring. Alles van die persoon spreek van ongeloofwaardigheid. Wat ek wel sal glo is dat ministers in die ou SA meesters in konkel was – hulle is klaarblyklik slinks genoeg om daarmee weg te kom en het geen gewete.
Sien dit was Minnie se vriend se vuurwapen waar is julle liberale se opinies en hallusinasies oor die ou NP manne wat hom doodgemaak het?
Alles liegstories en toe skiet hy homself .. maar steeds beweer mense dit is die spoke uit die verlede wat hom geskiet het .. ongelukkig kom die waarheid altyd uit .. aan beide kante
Ek wonder as jou vuurwapen ongelaai in jou kluis is, wat is die nut van om weerbaar te wees in noodgevalle?
On gelaaide wapen is net so goed of jy gaan oorlog toe sonder 'n geweer. Jy moet soek vir die sletel, dan die magesyn en by daardie tyd het hulle jou klaar dood gemaak. Nie vir my nie.